**PROJEKTLIGJ**

**Nr.\_/2024**

**PËR VULLNETARIZMIN**

Në mbështetje të neneve 78, dhe 83, pika 1, të Kushtetutës, me propozimin e Këshillit të Ministrave,

KUVENDI

I REPUBLIKËS SË SHQIPËRISË

VENDOSI:

KREU I

DISPOZITA TË PËRGJITHSHME

Neni 1

**Objekti**

Ky ligj përcakton konceptet, parimet bazë, rregullat për kryerjen, e vullnetarizmit, të drejtat dhe detyrimet e vullnetarëve dhe ofruesve të vullnetarizmit, kontratën e vullnetarizmit, organet shtetërore përgjegjëse dhe mekanizmat e përdorura për nxitjen, mbështetjen dhe mbikëqyrjen e vullnetarizmit në Republikën e Shqipërisë.

Neni 2

**Qëllimi**

Ky ligj ka si qëllim të krijojë një kuadër ligjor të qëndrueshëm dhe të favorshëm, për nxitjen dhe mbështetjen e vullnetarizmit dhe pjesëmarrjes së individëve në vullnetarizëm, për zhvillimin e vlerave njerëzore dhe solidaritetin shoqëror.

Neni 3

**Fusha e zbatimit**

1. Ky ligj zbatohet për:
2. Të gjitha subjektet që kryejnë, ofrojnë ose përfitojnë vullnetarizëm në Republikën e Shqipërisë;
3. Vullnetarizmin afatgjatë dhe afatshkurtër.

2. Ky ligj nuk zbatohet për:

a) kryerjen e punëve ose shërbimeve që një person është i detyruar t’i kryejë për një person tjetër, sipas legjislacionit në fuqi;

b) kryerjen e punëve ose shërbimeve që janë të zakonshme në familje, shoqëri apo në marrëdhëniet e fqinjësisë;

c) dhurimin e gjakut;

ç) realizimin e detyrimeve të caktuara me vendim gjykate të formës së prerë;

d) kohën e shpenzuar në trajnim apo formim profesional, para fillimit të marrëdhënies së punës, sipas legjislacionit në fuqi;

dh) vullnetarizmin e drejtpërdrejtë, përveç parashikimeve të ligjit për mbledhjen e statistikave mbi vullnetarizmin;

h) partitë politike;

j) kryerjen e punëve, shërbimeve ose veprimtarive nga sindikatat ose shoqatat e tjera ekonomike, profesionale dhe tregtare që lidhen me realizimin e qëllimeve dhe objektivave të përcaktuara në statutin e tyre.

f) angazhimin dhe trajtimin e vullnetarëve në fushën e mbrojtjes civile, që kryhet sipas legjislacionit në fuqi për mbrojtjen civile.

Neni 4

**Përkufizime**

Për qëllime të këtij ligji, termat e mëposhtëm kanë këto kuptime:

1. “Kohëzgjatje e vullnetarizmit”, është koha gjatë së cilës vullnetari vihet në dispozicion të ofruesit të vullnetarizmit, duke përfshirë edhe kohën gjatë së cilës ai kryen trajnimin e nevojshëm për të kryer vullnetarizmin.
2. “Ministri”/ “Ministria” është ministri/ministria përgjegjës për çështjet e punësimit.
3. Organizatë jofitimprurëse janë personat juridik që organizohen dhe funksionojnë në mënyrë të pavarur nga shteti dhe kryejnë veprimtari jo fitimprurëse, në përputhje me parashikimet e legjislacionit për organizatat jofitimprurëse dhe/ose ligjeve të veçanta.
4. “Program vullnetarizmi”, është një grup veprimtarish, punësh ose shërbimesh, që zhvillohet në një vend dhe në afat të caktuar, bazohet plotësisht apo pjesërisht përmes angazhimit të vullnetarëve, organizohet dhe strukturoret nga një ofrues i vullnetarizmi dhe ndjek realizimin e objektivave që janë në të mirë dhe interes të publikut ose në dobi të personave të tjerë
5. “Veprimtari në të mirë dhe interes të publikut”, është çdo veprimtari që mbështet dhe zhvillon tek individi dhe shoqëria vlera shpirtërore dhe vlera të tjera humanitare, mbron jetën e njeriut, shëndetin e tij, siguron dhe realizon shërbime publike dhe sociale, ndihma dhe mbështetje në raste fatkeqësish, mbron mjedisin dhe zhvillon kulturën dhe edukatën ndaj tij, mbështet e zhvillon vlerat dhe traditat kulturore e historike, shkencën, arsimimin, edukimin fizik dhe shpirtëror, jep ndihmesë në zhvillimin e zakoneve të mira dhe të vlerave demokratike, si dhe çdo drejtim tjetër në të mirë dhe në interes të publikut.
6. “Vullnetarizëm i drejtpërdrejtë”, është kryerja i punëve dhe/ose shërbimeve në të mirë dhe interes të publikut dhe/ose në dobi të të tjerëve, që bëhet me vullnet të lirë dhe iniciativë personale të vullnetarit, pa organizimin e një ofruesi të vullnetarizmi. Vullnetarizmi i drejtpërdrejtë mund të jetë rastësor apo i përsëritur.
7. “Vullnetarizëm i organizuar”, është kryerja e punëve ose shërbimeve vullnetare përmes apo në dobi të një organizate, komuniteti apo bashkësie.

Neni 5

**Vullnetarizmi**

1. Vullnetarizëm është investimi me vullnet të lirë i kohës, njohurive dhe aftësive vetjake, në kryerjen pa kundërshpërblim dhe në mënyrë të organizuar, i punëve ose shërbimeve në të mirë dhe interes të publikut ose në dobi të të tjerëve.
2. Vullnetarizmi organizohet në formën e vullnetarizmit afatgjatë dhe vullnetarizmit afatshkurtër.
3. Vullnetarizëm afatgjatë organizohet nga ofruesi i vullnetarizmit, me kohëzgjatje të paktën 20 orë në javë dhe zbatim të rregullt, për të paktën tre muaj të njëpasnjëshëm.
4. Vullnetarizmi afatshkurtër organizohet nga ofruesi i vullnetarizmit, me kohëzgjatje më të kufizuar se vullnetarizmi afatgjatë. Vullnetarizmi afatshkurtër mund të jetë rastësor apo i përsëritur.
5. Çdo shtetas shqiptar ka të drejtë kryejë vullnetarizëm dhe të japë kontribut në të mirë dhe interes të publikut ose në dobi të të tjerëve, pa pasur nevojë të organizohet pranë ose përmes një ofruesi vullnetarizmi.

Neni 6

**Vullnetari**

1. Vullnetar mund të jetë çdo person, vendas ose i huaj, që gëzon zotësi të plotë për të vepruar sipas legjislacionit në fuqi dhe me vullnet të lirë kryen vullnetarizëm.

2. Vullnetar mund të jetë dhe i mituri, një person të cilit i është kufizuar zotësia për të vepruar, ose një person me nevoja të veçanta, që kryen vullnetarizëm sipas përcaktimeve të këtij ligji.

Neni 7

**Ofruesi dhe përfituesi i vullnetarizmit**

1. Ofrues i vullnetarizmit organizon vullnetarizmin.
2. Ofrues i vullnetarizmit mund të jetë një organ publik, bashkësi fetare ose organizatë jofitimprurëse.
3. Organi publik ofron vullnetarizëm në përputhje me këtë ligj, ligje të veçanta apo detyrimeve të përcaktuara në akte ndërkombëtare.
4. Ofrues i vullnetarizmit mund të jetë edhe një person juridik i regjistruar sipas legjislacionit në fuqi, që kryen veprimtari fitimprurëse, i cili në ofrimin e vullnetarizmit nuk synon veprimtari fitimprurëse dhe plotëson kushtet e parashikuar në nenin 23, të këtij ligji.
5. Ofrues i vullnetarizmit përcaktuar sipas pikës 2, do të angazhojë vullnetarët vetëm në veprimtari që janë në të mirë dhe interes të publikut ose/dhe në dobi të personave të tjerë.
6. Ofruesi i vullnetarizmit përcakton nevojën për angazhimin e vullnetarëve, natyrën dhe sasinë e punëve ose shërbimeve vullnetare, si dhe mënyrën e kryerjes së vullnetarizmit bazuar në programin e vullnetarizmit.
7. Ofruesi i vullnetarizmit në programet e BE-së ose programet e tjera ndërkombëtare në fushën vullnetarizmit, përcaktohet në bazë të rregullimeve të këtyre programeve.
8. Përfituesi i vullnetarizmit mund të jetë një person fizik, organi publik ose person juridik, vendas ose i huaj që kryen veprimtari jo-fitimprurëse.

9. Përfituesi i vullnetarizmit mund të jetë në të njëjtën kohë edhe ofrues i vullnetarizmit, sipas përcaktimeve të këtij ligji.

KREU II

PARIMET BAZË

Neni 8

**Parimi i njohjes dhe mbështetjes së vullnetarizmit**

1. Vullnetarizmi njihet dhe mbështetet në Republikën e Shqipërisë si një veprimtari me vlerë të lartë që kontribuon në përmirësimin e cilësisë së jetesës, zhvillimit të shoqërisë dhe të personalitetit njerëzor, që nxit përfshirjen e individëve në jetën shoqërore dhe ndërtimin e një shoqërie demokratike, të drejtë dhe solidare.
2. Fëmijët dhe të rinjtë që janë pjesë e sistemit arsimor në Republikën e Shqipërisë dhe përmes pjesëmarrjes së tyre në programet e edukimit jo-formal të mbështetura nga shteti, duhet të fitojnë njohuri mbi konceptet, vlerat, dhe rëndësinë e vullnetarizmit, të lejohen të kryejnë vullnetarizëm dhe të fitojnë përvojën vullnetare, si dhe të marrin kualifikime të përshtatshme për vullnetarizmin, solidaritetin shoqëror dhe qytetarinë aktive.

Neni 9

**Parimi i trajtimit të barabartë dhe mosdiskriminimit të vullnetarit dhe përfituesit të vullnetarizmit**

1. Ofruesi vullnetarizmit trajton çdo vullnetar në bazë të parimit të shanseve dhe mundësive të barabarta për të gjithë, dhe ndalon diskriminimin për shkak të racës, etnisë, ngjyrës, gjuhës, shtetësinë, bindjeve politike, fetare ose filozofike, gjendjes ekonomike, arsimore ose shoqërore, gjinisë, identitetit, gjinor, orientimit seksual, shtatzënisë, përkatësisë prindërore, përgjegjësisë prindërore, moshës, gjendjen familjare ose martesore, gjendjes civile, vendbanimit, gjendjes shëndetësore, predispozicionet gjenetike, pamjes së jashtme, aftësisë së kufizuar, përkatësisë në një grup të veçantë, ose çdo shkaku tjetër sipas legjislacionit në fuqi për mbrojtjen nga diskriminimi.
2. Nuk përbën diskriminim trajtimi i ndryshëm i vullnetarëve, kur:
3. bazohet në një karakteristikë të lidhur me shkaqet e përmendura në pikën 1, e cila, për shkak të natyrës dhe/ose kushteve në të cilat do të kryhet vullnetarizmi përbën një kërkesë të vërtetë, profesionale dhe të domosdoshme, me kusht që qëllimi i trajtimit të ndryshëm të jetë i përligjur dhe kërkesa të mos kapërcejë atë çfarë është e domosdoshme për realizimin e saj.
4. bazohet në kapacitetin e vullnetarëve për të kryer punën dhe/ose shërbimin vullnetar.
5. parashikohet specifikisht në këtë ligj.
6. Ofruesi vullnetarizmit dhe vullnetari trajtojnë çdo person fizik, që është përfitues i vullnetarizmit, në bazë të parimit të shanseve dhe mundësive të barabarta për të gjithë, si dhe ndalojnë diskriminimin për shkak të racës, etnisë, ngjyrës, gjuhës, shtetësinë, bindjeve politike, fetare ose filozofike, gjendjes ekonomike, arsimore ose shoqërore, gjinisë, identitetit, gjinor, orientimit seksual, shtatzënisë, përkatësisë prindërore, përgjegjësisë prindërore, moshës, gjendjen familjare ose martesore, gjendjes civile, vendbanimit, gjendjes shëndetësore, predispozicionet gjenetike, pamjes së jashtme, aftësisë së kufizuar, përkatësisë në një grup të veçantë, ose çdo shkaku tjetër sipas legjislacionit në fuqi për mbrojtjen nga diskriminimi.
7. Kur një person pretendon se është cenuar nga moszbatimi i parimit të trajtimit të barabartë në ushtrimin e të drejtës për kryerjen ose përfitimit të vullnetarizmit, sipas këtij ligji, ndiqet procedura e ankimit, e përcaktuar në legjislacionin në fuqi për mbrojtjen nga diskriminimi.

Neni 10

**Parimi i mbrojtjes së personalitetit të vullnetarit dhe përfituesit të vullnetarizmit**

Ndalohet kryerja e çdo veprimi që përbën shqetësim seksual për vullnetarin ose përfituesin e vullnetarizmit. Shqetësim seksual është çdo formë e padëshiruar sjelljeje, e shprehur me fjalë ose veprime fizike e simbolike, me natyrë seksuale, e cila ka për qëllim ose sjell si pasojë cenimin e dinjitetit personal, në mënyrë të veçantë kur krijon një mjedis kërcënues, armiqësor, poshtërues, përçmues ose fyes, që kryhet nga ofruesi i vullnetarizmit kundrejt një vullnetari ose përfitues vullnetarizmi, midis vullnetarëve, ose midis vullnetarit dhe përfituesit të vullnetarizmit.

Neni 11

**Parimi i ndalimit të shfrytëzimit të vullnetarit**

1. Ndalohet vullnetarizmi i cili synon zëvendësimin e punëve dhe/ose shërbimeve që kryhen në mënyrë të zakonshme nga punëmarrësit ose që kontraktohen rregullisht si shërbime të jashtme nga ofruesi i vullnetarizmit.
2. Ndalohet përdorimi dhe shfrytëzimi i vullnetarëve për qëllime fitimi.
3. Ndalohet vullnetarizmi me kohëzgjatje më të madhe se 40 orë në javë.
4. Ndalohet vullnetarizmi me kohëzgjatje 40 orë në javë dhe zbatim të rregullt, për tre muaj të njëpasnjëshëm, nëse nuk shoqërohet në vijim, nga një pushim, për të paktën dy muaj të njëpasnjëshëm.
5. Ndalohet vullnetarizmi me kohëzgjatje më të madhe se 10 orë në ditë dhe zbatim për tre ditë të njëpasnjëshme, nëse nuk shoqërohet në vijim, nga një pushim për të paktën tre ditë të njëpasnjëshme.

Neni 12

**Parimi i mbështetjes mbi vullnetin e lirë dhe ndjenjës solidare**

1. Vullnetarizmi nënkupton kryerjen e punëve ose shërbimeve vullnetare, mbështetur mbi vullnetin të lirë dhe ndjenjën solidare të vullnetarit.
2. Vullnetarizmi që nuk mbështetet mbi vullnetin e lirë dhe të plotë të vullnetarit, nuk konsiderohet vullnetarizëm, sipas përcaktimeve të këtij ligji.

Neni 13

**Parimi i vullnetarizmit pa përfitim material**

1. Vullnetarizmi kryhet pa shpërblim monetar, në natyrë ose formë tjetër përfitimi material, përgjatë kohëzgjatjes së vullnetarizmit apo me përfundimin e tij, përveçse kur ky ligj parashikon ndryshe.
2. Vullnetarizmi që kryhet bazuar mbi premtimin ose dhënien, drejtpërdrejt ose tërthorazi, të çdo lloj forme përfitimi material, nuk konsiderohet vullnetarizëm, sipas përcaktimeve të këtij ligji.
3. Nuk konsiderohet përfitim material, kompensimi i vullnetarit për shpenzimet e kryera dhe të dokumentuara gjatë vullnetarizmit, sipas rasteve në vijim:
4. Shpenzime për sigurimin e veshjeve, mjeteve ose pajisjeve të nevojshme për ruajtjen e shëndetit të vullnetarit ose për kryerjen e vullnetarizmit;
5. Shpenzime për udhëtimin, akomodimin, ushqimin ose çdo shpenzim tjetër i përballuar nga vullnetari gjatë kryerjes së vullnetarizmit;
6. Shpenzime për ushqimin, kujdesin dhe trajnimin e kafshëve në pronësi të vullnetarit dhe që përdoren për kryerjen e vullnetarizmit;
7. Shpenzime për kontrollet mjekësore dhe shërbimet spitalore, kur nevojiten për kryerjen e vullnetarizmit;
8. Shpenzime për pjesëmarrjen në trajnim apo një program edukimi, i ofruar jashtë sistemit arsimor, kur lidhet me kryerjen e vullnetarizmit.
9. Shpenzime për sigurimin e jetës dhe shëndetit të vullnetarit dhe për sigurimin për shpërblimi dëmi të shkaktuar ndaj ofruesit të vullnetarizmit ose ndaj të tretëve.
10. Pagesë për para xhepi, përllogaritur në masën deri në 30 % të vlerës neto të pagës minimale në shkallë vendi, të përcaktuar në kontratën e vullnetarizmit.
11. Shpenzime për pjesëmarrjen dhe mbulimin e kostove të tjera të parashikuar në një program të BE-së ose program tjetër ndërkombëtar në fushën vullnetarizmit

KREU III

PËRGJEGJËSITË INSTITUCIONALE

Neni 14

**Kuadri institucional për mbështetjen e vullnetarizmit**

Organet përgjegjëse për nxitjen, mbështetjen dhe mbikëqyrjen e vullnetarizmit, sipas këtij ligji, janë: a) ministria përgjegjëse për çështjet e punësimit b) Agjencia Kombëtare e Punësimit dhe Aftësive; c) ministritë dhe institucionet e tjera shtetërore.

Neni 15

**Ministria përgjegjëse për nxitjen dhe mbështetjen e vullnetarizmit**

1. Ministria në lidhje me nxitjen dhe mbështetjen e vullnetarizmit ushtron këto kompetenca:

a) harton dhe propozon bazën ligjore, politikat, programet dhe përparësitë për mbështetjen dhe zhvillimin e vullnetarizmit dhe pozitës së vullnetarëve në shoqëri;

b) planifikon buxhetin për financimin e programeve për nxitjen dhe mbështetjen e vullnetarizmit;

c) ndan Çmimet Kombëtare për Vullnetarët e Vitit;

ç) harton dhe publikon studime dhe raporte mbi vullnetarizmin në vend;

2 Ministria në ushtrimin e kompetencave të veta bashkëpunon veçanërisht me ministritë përgjegjëse për çështjet e arsimit, rinisë, sportit, mjedisit, kulturës, shëndetësisë, përfshirjes sociale, mbrojtjes civile, Këshillin Kombëtar për Mbështetjen e Shoqërisë Civile, Njësitë e vetëqeverisjes vendore dhe organizatat e shoqërisë civile.

Neni 16

**Agjencia Kombëtare e Punësimit dhe Aftësive**

1. Agjencia Kombëtare e Punësimit dhe Aftësive ushtron këto kompetenca:
2. Mirëmban dhe administron bazën e të dhënave për vullnetarizmin, sipas përcaktimeve të këtij ligji.
3. Ofron shërbimet për ofruesit e vullnetarizmit dhe për vullnetarët, sipas përcaktimeve të këtij ligji.
4. Financon dhe monitoron zbatimin e programeve për nxitjen dhe mbështetjen e vullnetarizmit ,sipas përcaktimeve të këtij ligji dhe akteve nën ligjore.
5. Përpunon dhe analizon informacion mbi vullnetarizmin, bazuar në të dhënat e regjistrit të vullnetarëve, raportimet vjetore nga ofruesit e vullnetarizmit, si dhe nëpërmjet studimeve specifike apo anketimeve.
6. Monitoron zbatimin e këtij ligji.

Neni 17

**Ministritë dhe Institucionet e tjera shtetërore**

1. Ministritë e linjës dhe institucionet e tjera shtetërore të përcaktuara në pikën 2, janë përgjegjës për marrjen e masave për nxitjen dhe mbështetjen e vullnetarizmit, sipas fushës përkatëse të veprimtarisë.
2. Ministri/Ministria përgjegjëse për arsimin, ndër të tjera, marrin masa për:
3. Rritjen e ndërgjegjësimit për këtë ligj brenda sistemit të institucioneve të arsimit parauniversitar;
4. Përfshirjen në programet mësimore të koncepteve dhe vlerave mbi vullnetarizmin, krijimin e kushteve që nxënësit të kryejnë vullnetarizëm për qëllime edukative dhe të fitojnë kualifikime, të përshtatshme, për nivelin e zhvillimit të tyre, mbi vullnetarizmin, solidaritetin shoqëror dhe qytetarinë aktive.
5. Ministri/institucioni përgjegjës për rininë, ndër të tjera, marrin masa për:
6. Rritjen e ndërgjegjësimit për këtë ligj brenda strukturave dhe komunitetit rinor në vend.
7. përfshirjen e koncepteve, vlerave dhe kualifikimeve për vullnetarizmin, solidaritetin shoqëror dhe qytetarisë aktive në programet e edukimit jo-formal për të rinjtë, të mbështetura, përmes fondit shtetëror për të rinjtë.
8. Financimin në mënyrë të përshtatshme i veprimtarive vullnetare me të rinjtë, përmes fondit shtetëror për të rinjtë.
9. Agjencia Kombëtare për Mbështetjen e Shoqërisë Civile, ndër të tjera, marrin masa për:
10. Rritjen e ndërgjegjësimit për këtë ligj brenda rrjetit të shoqërisë civile.
11. Financimin në mënyrë të përshtatshme të veprimtarive vullnetare, përmes fondeve shtetëror për shoqërinë civile
12. Instituti kombëtar përgjegjës për statistikat zyrtare dhe agjencia kombëtare për punësimin dhe aftësinë marrin masa për përfshirjen e vullnetarizmit në vrojtimet statistikore zyrtare, në përputhje me legjislacionin në fuqi për statistikat zyrtare.
13. Bashkia/Kryetari i Bashkisë, ndër të tjera, marrin masa për:
14. Rritjen e ndërgjegjësimit për këtë ligj brenda strukturave dhe komunitetit vendor.
15. Financimin dhe mbështetjen në mënyrë të përshtatshme të veprimtarive vullnetare brenda njësisë së tyre vendore.

KREU IV

RREGULLAT PER KRYERJEN E VULLNETARZMIT

Neni 18

**Vullnetari i mitur**

1. Një i mitur i moshës nën 15 vjeç, mund të kryejë vullnetarizëm me natyrë sociale edukative dhe ka qëllim kryesor edukimin e të miturit, zhvillimin e personalitetit dhe socializmin e tij.
2. Një i mitur i moshës mbi 15 vjeç mund të kryejë punë ose shërbime vullnetare që janë të përshtatshme për moshën, nivelin e zhvillimit dhe aftësive të tij fizike, mendore, shoqërore dhe morale të tij dhe që nuk paraqesin rrezik për sigurinë, shëndetin, mirëqenien dhe zhvillimin tërësor dhe nuk cenojnë edukimin e tij.
3. Kushtet, kriteret dhe rregullat e parashikuara për punësimin dhe mbrojtjen e punëmarrësit të mitur në legjislacionin në fuqi për marrëdhëniet e punës, do të zbatohen edhe për kryerjen e vullnetarizmit nga të miturit dhe mbrojtjen e vullnetarit të mitur.
4. Vullnetari i mitur mund të kryejë vullnetarizëm dhe lidhë kontratë vullnetarizmi vetëm me pëlqimin me shkrim të prindit ose kujdestarit ligjor.
5. Vullnetari i mitur mund ta ndërpresë vullnetarizëm në çdo kohë, pa nevojën e pëlqimit me shkrim, por duke vënë në dijeni prindin ose kujdestarit ligjor.
6. Vullnetari i mitur mund të kryejë vullnetarizëm jashtë Republikës së Shqipërisë, vetëm me pëlqimin e prindit ose kujdestarit ligjor dhe i shoqëruar nga prindi, kujdestari ligjor ose ofruesi i vullnetarizmit.
7. Vullnetari i mitur, sipas përcaktimeve të pikës 1, të këtij neni, nuk duhet të përfshihet në vullnetarizëm afatgjatë.
8. Ofruesi i vullnetarizmit, për vullnetarizmin e përcaktuar në pikën 1 të këtij neni, mund të jetë një institucion arsimor, një institucion tjetër shtetëror ose person juridik jo-fitimprurës që organizon vullnetarizëm për qëllime edukimi, me miratimin ose në bashkëpunim me institucionin shtetëror përgjegjës ose institucionin arsimor.

Neni 19

**Vullnetari me nevoja të veçanta**

1. Ofruesi i vullnetarizmit duhet ti kushtojë vëmendje të veçantë krijimit të kushteve për angazhimin si vullnetarë, të personave që i përkasin kategorive të posaçme shoqërore, si personat me aftësi të kufizuara, personat që i përkasin grupeve sociale dhe ekonomike të disavantazhuara dhe personave që u është kufizuar zotësia për të vepruar, me qëllim zhvillimin e personalitetit, fuqizimin dhe riintegrimin e tyre në shoqëri.
2. Ofruesi i vullnetarizmit siguron mbështetje dhe mbikëqyrje të përshtatshme gjatë vullnetarizmit, për vullnetarët që i përkasin kategorinë e personave të përcaktuar në pikën
3. Vullnetari, të cilit i është kufizuar zotësia për të vepruar, mund të kryejë vullnetarizëm dhe lidhë kontratë vullnetarizmi vetëm me pëlqimin me shkrim të kujdestarit të tij ligjor.
4. Vullnetari të cilit i është kufizuar zotësia për të vepruar mund ta ndërpresë vullnetarizëm në çdo kohë, pa nevojën e pëlqimit me shkrim, por duke vënë në dijeni kujdestarin ligjor.

Neni 20

**Përfituesi i vullnetarizmit me nevoja të veçanta**

1. Ofruesi vullnetarizmit, duhet ti kushtojë vëmendje të veçantë përzgjedhjes, trajnimit dhe mbikëqyrjes së vullnetarëve që angazhohen në një program vullnetarizmi me përfitues personat fizik, që i përkasin kategorive të posaçme shoqërore, si: fëmijët, personat me aftësi të kufizuar, personat me çrregullime të shëndetit mendor, të moshuarit, të miturit, viktimat e dhunës në familje, viktimat e krimeve seksuale dhe të trafikimit, personave që u është hequr ose kufizuar zotësia për të vepruar.
2. Ndalohet angazhimi si vullnetarë, në një program vullnetarizmi me përfitues personat fizik, që i përkasin kategorive të posaçme shoqërore, si: fëmijët, personat me aftësi të kufizuar, personat me çrregullime të shëndetit mendor, të moshuarit, të miturit, viktimat e dhunës në familje, viktimat e krimeve seksuale dhe të trafikimit, personave që u është hequr ose kufizuar zotësia për të vepruar, i personave si vijon:
3. personat të cilët po i nënshtrohen një detyrimi për trajtim të pavullnetshëm për sëmundjet e rënda mendore, një detyrimi për pjesëmarrje në programe rehabilitimi psikosociale, të alkoologjisë dhe/ose të toksikologjisë, një detyrimi për pjesëmarrje në program të aftësimit prindëror, dhe/ose ndaj të cilit është vendosur një nga masat e mbrojtjes ndaj dhunës në familje, sipas legjislacionit për masat ndaj dhunës në marrëdhëniet familjare.
4. persona ndaj të cilëve zbatohet një masë e ndalimit të përkohshëm të ushtrimit të veprimtarive të caktuara profesionale, kur këto lidhen me vullnetarizmin, në përputhje me legjislacionin penal në fuqi.
5. persona që janë në procedim penal ose janë të dënuar me vendim gjyqësor të formës së prerë për një vepër penale kundër jetës, shëndetit, krimeve seksuale, lirisë së personit, kundër moralit dhe dinjitetit ose kundër fëmijëve, martesës dhe familjes, në përputhje me legjislacionin penal në fuqi.
6. Në rastin e kryerjes së vullnetarizmit sipas përcaktimit të pikës 2, të nenit 25 të ligjit, ofruesi i vullnetarizmit do të sigurojë mbikëqyrjen e vazhdueshme profesionale të vullnetarit dhe që vullnetari mos të vendoset në kontakt të pa mbikëqyrur me përfituesin e vullnetarizmit, gjatë gjithë kohëzgjatjes së vullnetarizmit.
7. Në rastin e kryerjes së vullnetarizmit sipas përcaktimit të pikës 3, të nenit 25 të ligjit, ofruesi i vullnetarizmit do të sigurojë mbikëqyrjen e vazhdueshme profesionale të vullnetarit dhe që vullnetari mos të vendoset në kontakt të pa mbikëqyrur me përfituesin e vullnetarizmit, derisa të sigurojë dokumentacionin që vërteton se nuk ndodhemi në rastet e ndalimit të përcaktuara në pikën 2, të këtij neni.

Neni 21

**Vullnetari i huaj**

1. Vullnetari, i cili nuk është shtetas shqiptar, mund të kryejë vullnetarizëm në territorin e Republikës së Shqipërisë, në përputhje me këtë ligj, legjislacionin kombëtar në fuqi dhe aketet e detyrueshme ndërkombëtare.
2. Qëndrimi i vullnetarit të huaj në territorin e Republikës së Shqipërisë rregullohet sipas parashikimeve të legjislacionit në fuqi për të huajt.
3. Vullnetari i huaj, në moshë të mitur, gëzon të gjitha të drejtat e parashikuara në këtë ligj për vullnetarët e mitur.

Neni 22

**Shtetasi shqiptar që kryen vullnetarizëm jashtë vendit**

Shtetasi shqiptar mund të kryejë vullnetarizëm jashtë territorit të Republikës së Shqipërisë, në përputhje me aktet ndërkombëtare dhe rregullat e përcaktuara në legjislacionin e vendit ku do të kryhet vullnetarizmi.

Neni 23

**Rregullat për ofrimin e vullnetarizmit nga personat juridik fitimprurës**

1. Një person juridik fitimprurës mund të ofrojë vullnetarizëm në përputhje me këtë ligj, me plotësimin e kushteve si vijon:
2. Vullnetarizmi organizohet në të mirë dhe interes të publikut ose personave të tjerë, përmes veprimtarive që janë të ndryshme nga fusha e aktivitetit të personit juridik.
3. Nuk krijohet fitim nga vullnetarizmi;
4. Nuk zëvendësohet puna dhe/ose shërbimet që kryhen në mënyrë të zakonshme nga punëmarrësit ose që kontraktohen rregullisht si shërbime të jashtme nga personi juridik.
5. Personi juridik fitimprurës duhet të marrë miratimin nga Agjencia Kombëtare e Punësimit dhe Aftësive përpara se të zbatojë një program vullnetarizmi.
6. Kërkesa drejtuar AKPA-s dhe dokumentacioni shoqërues depozitohen online nëpërmjet platformës elektronike “e-albania”.
7. Rregullat e detajuara për dokumentacionin e nevojshëm, formën dhe mënyrën e plotësimit të kërkesës sipas këtij neni, miratohen me udhëzim të ministrit.
8. Me paraqitjen e kërkesës dhe dokumentacionit shoqërues, sipas pikës 3 të këtij neni, AKPA shqyrton kërkesën dhe dokumentacionin e paraqitur, dhe njofton personin juridik në rast se dokumentacioni nuk është i plotë apo nevojitet informacion shtesë.
9. AKPA, brenda 10 (dhjetë) ditësh nga depozitimi i kërkesës ose nga plotësimi i dokumentacionit nga personi juridik, shqyrton verifikimin e plotësimit të kushteve të përcaktuara në pikën 1, dhe sipas rastit, vendos refuzimin ose miratimin e kërkesës.
10. Personi juridik që ka paraqitur kërkesën, ka të drejtë të bëjë ankim pranë Ministrit, kundër vendimit të refuzimit të kërkesës, sipas afateve dhe procedurave të parashikuara në Kodin e Procedurave Administrative.

KREU V

KONTRATA E VULLNETARIZMIT

Neni 24

**Kontrata e vullnetarizmit**

1. Kontrata e vullnetarizmit përcakton të drejtat dhe detyrimet e vullnetarit dhe ofruesit të vullnetarizmit dhe kushtet e kriteret e nevojshme për kryerjen e punëve dhe shërbimeve vullnetare.
2. Kontrata e vullnetarizmit lidhet në formë të shkruar ndërmjet vullnetarit dhe ofruesit të vullnetarizmit.

3. Lidhja e kontratës së vullnetarizmit është e detyrueshme në rastet kur:

a) Vullnetarizmi është afatgjatë;

b) Vullnetari është një i mitur, sipas përcaktimit të pikës 2, të nenit 18;

c)Vullnetari është person i huaj ose person pa shtetësi;

ç) Vullnetari është person të cilit i është kufizuar zotësia për të vepruar;

d)Vullnetari është shtetas shqiptar që kryen vullnetarizëm jashtë vendit dhe ofruesi i vullnetarizmit e ka selinë në Republikën e Shqipërisë;

dh) Përfituesit e vullnetarizmit, i përkasin kategorisë së personave të përcaktuar në nenin 21, të këtij ligji;

h)Kur kërkohet shprehimisht nga ofruesi i vullnetarizmit ose vullnetari.

.

**Neni 25**

**Përmbajtja e kontratës**

1. Kontrata e vullnetarizmit përmban, veçanërisht:

a) identitetin, vendbanimin ose vendqëndrimin e vullnetarit ose prindit/përfaqësuesit ligjor për vullnetarin e mitur;

b) numrin personal të identifikimit të vullnetarit ose prindit/përfaqësuesit ligjor për vullnetarin e mitur;

c) identitetin dhe adresën e ofruesit të vullnetarizmit;

ç) numrin personal të identifikimit të ofruesit të vullnetarizmit;

d) identitetin dhe adresën e përfituesit të vullnetarizmit;

dh) datën e fillimit, kohëzgjatjen javore dhe vendin e kryerjes së vullnetarizmit;

e) përshkrimin e vullnetarizmit që do të kryhet;

ë) të drejtat dhe detyrimet e palëve;

f) shkaqet dhe mënyrën e zgjidhjes së kontratës;

g) të dhënat për shpenzimet që kanë të bëjnë me kryerjen e vullnetarizmit dhe mënyrën e kompensimit të tyre.

2. Në rastin e vullnetarizmit afatshkurtër, ku përfitues të vullnetarizmit janë fëmijët, personat me aftësi të kufizuar, personat me çrregullime të shëndetit mendor, të moshuarit, të miturit, viktimat e dhunës në familje, viktimat e krimeve seksuale dhe të trafikimit, personave që u është hequr ose kufizuar zotësia për të vepruar, kontratës së vullnetarizmit i bashkëngjitet dhe deklarimi me shkrim i vullnetarit, që ai nuk ndodhet në rastet e ndalimit të përcaktuara në pikën 2, të nenin 21, të këtij ligji.

3. Në rastin e vullnetarizmit afatgjatë, ku përfitues të vullnetarizmit janë fëmijët, personat me aftësi të kufizuar, personat me çrregullime të shëndetit mendor, të moshuarit, të miturit, viktimat e dhunës në familje, viktimat e krimeve seksuale dhe të trafikimit, personave që u është hequr ose kufizuar zotësia për të vepruar, kontratës së vullnetarizmit i bashkëngjiten dëshmitë dhe vërtetimet përkatëse nga organet publike kompetente, që vërtetojnë se vullnetari nuk ndodhet në rastet e ndalimit të përcaktuara në pikën 2, të nenin 21, të këtij ligji. Vullnetari mbledh dokumentacionin provues për llogari të ofruesit të vullnetarizmit.

4. Kontrata e vullnetarizmit mund të përmbajë dhe elemente të tjerë, për të cilat palët bien dakord, në përputhje me këtë ligj.

Neni 26

**Efektet e kontratës**

Me lidhjen e kontratës së vullnetarizmit, të drejtat që kanë lindur nga papunësia dhe nga skemat e sigurimeve shoqërore nuk humbasin.

Neni 27

**Përfundimi i kontratës**

Kontrata e vullnetarizmit përfundon:

a) kur mbaron periudha për të cilën është lidhur kontrata;

b) kur vullnetari bëhet i paaftë për të kryer vullnetarizmin;

c) kur vërtetohen ndalimet e përcaktuara në pikën 2, të nenit 21 të ligjit;

ç) me marrëveshje ndërmjet palëve;

d) me zgjidhje të njëanshme të kontratës;

dh) në çdo rast tjetër të specifikuar në këtë ligj.

Neni 28

**Zgjidhja në mënyrë të njëanshme**

**e kontratës**

1. Vullnetari ose ofruesi i vullnetarizmit mund të zgjidhin në çdo kohë, në mënyrë të njëanshme, kontratën e vullnetarizmit, për shkaqe të justifikuara.

2. Ofruesi i vullnetarizmit mund të zgjidhë kontratën para afatit të mbarimit të saj, kur:

a) nuk ka më nevojë për vullnetarizëm;

b) nuk është në gjendje për të siguruar kushtet e nevojshme për kryerjen e vullnetarizmit;

c) vërteton se vullnetari nuk përmbush detyrimet e kontratës.

3. Vullnetari mund të zgjidhë kontratën para mbarimit të afatit të saj, kur:

a) nuk është më i aftë për të kryer vullnetarizmin objekt kontrate;

b) nuk ka më vullnet për të kryer vullnetarizmin objekt kontrate;

c) ofruesi i vullnetarizmit nuk përmbush detyrimet e kontratës.

4. Zgjidhja e njëanshme e kontratës, në çdo rast, bëhet me shkrim. Pala, e cila kërkon zgjidhjen e kontratës, i dërgon njoftimin me shkrim palës tjetër të paktën 5 (pesë) ditë përpara datës së kërkuar për zgjidhjen e kontratës.

Neni 29

**Kryerja e vullnetarizmit pa lidhjen e kontratës**

1. Vullnetarizmi afatshkurtër, kur kryhet pa lidhjen kontratës së vullnetarizmit, do bazohet në rregulloren e brendshme të ofruesit të vullnetarizmit, që përcakton mënyrën e angazhimit dhe trajtimit të vullnetarëve dhe në programin e vullnetarizmit. Në këtë rast, vullnetari nënshkruan një deklaratë, ku shpreh vullnetin për të kryer vullnetarizëm në përputhje me kushtet dhe rregullat e përcaktuara nga ofruesi i vullnetarizmit, me rregulloren e brendshme dhe programin e vullnetarizmit.
2. Deklarata e nënshkruar, shërben për të provuar ekzistencën e marrëdhënies së vullnetarizmit, në rastin e vullnetarizmit që kryet pa lidhjen e kontratës.
3. Ofruesi i vullnetarizmit dhe vullnetari, në kryerjen e vullnetarizmit sipas këtij neni, duhet të respektojnë, parashikimet e ligjit që janë të zbatueshme për vullnetarizmin afatshkurtër, dhe në çdo rast, të mos shkelin, parimet bazë të tij.

KREU VI

TË DREJTAT DHE PËRGJEGJËSITË E VULLNETARËVE DHE OFRUESIT

TË VULLNETARIZMIT

Neni 30

**Të drejtat e vullnetarit**

1. Vullnetari ka të drejtë:

a) të njihet me përshkrimin e vullnetarizmit që do të kryejë;

b) të informohet për kushtet e punës dhe rreziqet që lidhen me punën që do të kryejë;

c) të kërkojë marrjen e masave të sigurisë teknike gjatë kryerjes së punës;

ç) të informohet nga ofruesi i vullnetarizmit për rregullat e përgjithshme të punës dhe rregullat e etikës së vullnetarit;

d) të trajnohet, nëse është e nevojshme, në përputhje me natyrën e punës që do të kryejë;

dh) të pajiset me librezë vullnetari;

e) të përfitojë pushime ditore në kohëzgjatjen e vullnetarizmit në rast se ka shkaqe të arsyeshme dhe të provueshme, si sëmundje etj;

ë) të përfitojë pushime midis orëve të kryerjes së vullnetarizmit, në varësi të llojit të vullnetarizmit që kryen;

f) të kërkojë mbrojtjen e të dhënave personale;

g) çdo të drejtë tjetër të përcaktuar në këtë ligj ose në kontratën e vullnetarizmit.

2. Koha e mungesës së justifikuar, e përcaktuar në pikën 1, shkronja “e”, të këtij neni, llogaritet në kohëzgjatjen e kontratës së vullnetarizmit dhe nuk mund të jetë arsye për humbjen e të drejtave të vullnetarit të përcaktuara në këtë kontratë.

3. Vullnetari ka të drejtë të mos zbatojë udhëzimet e ofruesit të vullnetarizmit nëse:

a) udhëzimet përbëjnë rrezik real për jetën, shëndetin, dhe integritetin fizik, si dhe cenojnë moralin e tij, përfituesit të vullnetarizmit ose një personi të tretë;

b)udhëzimet janë në shkelje të legjislacionit në fuqi ose përcaktimeve të kontratës së vullnetarizmit.

Neni 31

**Përgjegjësitë e vullnetarit**

Vullnetari ka këto përgjegjësi:

a) të kryejë vullnetarizmin,në përputhje me kontratën e vullnetarizmit;

b) të ofrojë shërbimin personalisht dhe drejtpërdrejt, në përputhje me standardet dhe etikën profesionale, kur ofrimi i shërbimeve kërkon aftësitë profesionale;

c) të marrë pjesë në trajnime për të përmirësuar cilësinë e punës;

ç) të respektojë integritetin, misionin dhe objektivat e ofruesit të vullnetarizmit;

d) të ruajë sekretin profesional, me të cilin njihet për shkak të natyrës së punës që kryen;

dh) të informojë me shkrim ofruesin e vullnetarizmit për çdo rrezik ose dëm real që mund t’i vijë atij vetë, ofruesit apo palëve të treta, të cilin e konstaton gjatë kryerjes së vullnetarizmit;

e) të informojë paraprakisht ofruesin e vullnetarizmit në rast sëmundjeje ose gjendjeje tjetër që e pengon atë në kryerjen e vullnetarizmit.

Neni 32

**Përgjegjësitë e ofruesit të vullnetarizmit**

Ofruesi i vullnetarizmit ka për detyrë:

a) të ofrojë vullnetarizmin, në bazë të kushteve dhe detyrimeve të përcaktuara në këtë ligj, në kontratën e vullnetarizmit dhe rregullores së brendshme.

b) të sigurojë kushtet dhe mjetet e nevojshme për kryerjen e vullnetarizmit;

c) të lëshojë certifikatën për vullnetarizmin e kryer nga vullnetari, sipas parashikimeve të ligjit;

ç) të ruajë konfidencialitetin e të dhënave personale të vullnetarit;

d) t’i sigurojë vullnetarit kompensimin e shpenzimeve të nevojshme për kryerjen e vullnetarizmit, sipas parashikimeve të këtij ligji dhe përcaktimeve në kontratën e vullnetarizmit

dh) të mbajë dhe plotësojë regjistrin e vullnetarëve dhe të bëjë deklarimet në bazën e të dhënave për vullnetarizmin, sipas përcaktimeve të këtij ligji.

e) çdo përgjegjësi tjetër të përcaktuar në këtë ligj ose në kontratën e vullnetarizmit.

Neni 33

**Sigurimi i shëndetit për vullnetarin**

1. Ofruesi i vullnetarizmit detyrohet të sigurojë vullnetarin në rast të aksidenteve apo sëmundjeve profesionale përgjatë gjithë periudhës së vullnetarizmit, kur:
2. Vullnetarizmi është afatgjatë;
3. Përcaktohet në kontratën e lidhur për vullnetarizmin, në rastin e vullnetarizmit afatshkurtër.
4. Vullnetari përjashtohet nga detyrimi për pagesën e kontributeve të detyrueshme për sigurimet shoqërore, përveç pagesës së kontributit për sigurimin ndaj aksidenteve dhe sëmundjeve profesionale, sipas përcaktimit të këtij neni.
5. Kontributi për sigurimin e vullnetarit ndaj aksidenteve dhe sëmundjeve profesionale llogaritet mbi pagën minimale të miratuar në shkallë vendi, në masën e përcaktuar për këtë lloj kontributi në legjislacionin në fuqi për sigurimet shoqërore.
6. Deklarimi dhe pagesa e këtij kontributi bëhet nga ofruesi i vullnetarizmit, sipas afateve dhe procedurave të përcaktuara në legjislacionin në fuqi për mbledhjen e kontributeve të detyrueshme të sigurimeve shoqërore.
7. Ofruesi i vullnetarizmit ka të drejtë të kompensohet për pagesën e kryer për sigurimin e detyrueshëm ndaj aksidenteve dhe sëmundjeve profesionale për vullnetarin, në përputhje me rregulltat, procedurat dhe afatet të miratuara me udhëzim të përbashkët të ministrit dhe ministrit përgjegjës për financat.
8. Ofruesi i vullnetarizmit dhe vullnetari mund të bien dakord të zgjerojnë gamën e sigurimit për vullnetarët, përmes lidhjes nga ofruesi i vullnetarizmit një kontrate sigurimi me shoqërinë e sigurimit.

Neni 34

**Shpërblimi për dëmet**

1. Vullnetari përgjigjet ndaj ofruesit të vullnetarizmit, nëse shkakton dëme gjatë kryerjes së vullnetarizmit, me dashje ose nga pakujdesia.

2. Vullnetari përgjigjet ndaj palës së tretë përfshirë edhe një përfitues të vullnetarizmit, për dëmet e shkaktuara gjatë kryerjes së vullnetarizmit, me dashje ose nga pakujdesia, përveç rasteve kur vullnetari ka vepruar në mirëbesim, sipas udhëzimeve të ofruesit të vullnetarizmit.

3. Vullnetari shkarkohet nga përgjegjësia për dëmin e shkaktuar gjatë kryerjes së vullnetarizmit, në rast se ka informuar ofruesin e vullnetarizmit, sipas përcaktimeve të nenit 31, shkronja “dh”, të këtij ligji.

4. Ofruesi i vullnetarizmit përgjigjet për dëmet e shkaktuara vullnetarit gjatë ose në lidhje me kryerjen e vullnetarizmit, kur këto kanë ardhur si rezultat i mos përmbushjes prej tij të detyrimeve të kontratës së vullnetarizmit.

5. Kërkimi i dëmit, në çdo rast, bëhet në bazë të legjislacionit në fuqi për kërkimin e dëmit.

Neni 35

**Kodi i Etikës së Vullnetarit**

1. Kodi i Etikës së Vullnetarit përcakton rregullat e pranueshme të sjelljes për ofruesin e vullnetarizmit, vullnetarin dhe përfituesin e vullnetarizmit, në përputhje me parimet bazë të vullnetarizmit përcaktuar në këtë ligj.
2. Kodi i Etikës së Vullnetarit miratohet nga Këshilli i Ministrave, me propozim të ministrit.

Neni 36

**Certifikata e Vullnetarizmit**

1. Ofruesi i vullnetarizmit përgatit dhe pajis vullnetarin me certifikatën e vullnetarizmit, në përfundim të programit të vullnetarizmit.
2. Në rastin e vullnetarizmit afatshkurtër, certifikata e vullnetarizmit lëshohet vetëm me kërkesë të vullnetarit.
3. Certifikata e vullnetarizmit përmban të dhënat personale të vullnetarit, periudhën e vullnetarizmit, një përshkrim të shkurtër të punës dhe shërbimeve vullnetare, fushën e vullnetarizmit dhe trajnimet.
4. Certifikata e vullnetarizmit përmban nënshkrimin e personit përgjegjës dhe vulën e ofruesit të vullnetarizmit, e cila garanton vërtetësinë e të dhënave të pasqyruara.
5. Ofruesi i vullnetarizmit, me kërkesë të vullnetarit, në rastin e vullnetarizmit afatgjatë, ose në marrëveshje me vullnetarin, në rastin e vullnetarizmit afatshkurtër, i bashkëngjit certifikatës së vullnetarizmit edhe dëshminë mbi aftësitë dhe kompetencat e fituara nga vullnetari, përmes vullnetarizmit.
6. Ministri miraton formatin standard mbi bazën e të cilit ofruesi i vullnetarizmit përgatit certifikatën për vullnetarin.

KREU VII

NXITJA DHE MBËSHTETJA E VULLNETRIZMIT

Neni 37

**Programet e Nxitjes dhe Mbështetjes së vullnetarizmit**

1. Nxitja dhe mbështetja e veprimtarive vullnetare dhe pjesëmarrjes së individëve në vullnetarizëm realizohet përmes programeve, si më poshtë:
2. Çmimet Kombëtare për Vullnetarët e Vitit;
3. Financimi i programeve të vullnetarizmit;
4. Platforma elekronike e vullnetarizmit;
5. Fondet e buxhetit të shtetit për financimin programeve të nxitjes dhe mbështetjes së vullnetarizmit, përcaktohen çdo vit në buxhetin vjetor të shtetit, për ministrinë përgjegjëse për çështjet e punësimit.

Neni 38

**Çmimet Kombëtare për Vullnetarët e Vitit**

1. Çmimet Kombëtare për Vullnetarët e Vitit janë vlerësimi më i lartë që bëhet çdo vit, për kontributet e dhëna për veprimtarinë dhe promovimin e vullnetarizmit në Republikën e Shqipërisë.
2. Procedurat dhe kriteret për ndarjen e çmimeve, kategoritë e çmimeve dhe masa e shpërblimit financiar, miratohen nga Këshilli i Ministrave.

Neni 39

**Financimi i programeve të vullnetarizmit**

1. Ofruesit e vullnetarizmit, të përcaktuar në pikën 2 të nenit 7, të këtij ligji, mbështeten në kryerjen e veprimtarive vullnetare, nëpërmjet subvencionimit, në përqindje të caktuar, të shpenzimet për kryerjen e programit të vullnetarizmi, ku përfshihen:
2. shpenzimet për trajtimin e vullnetarëve, sipas përcaktimeve të pikës 3 të nenit 13, të këtij ligji;
3. shpenzimet për mbikëqyrjen e vullnetarëve;
4. shpenzimet për menaxhimin e programit të vullnetarizmit
5. Ministri përcakton çdo vit, fushat e përparësisë për mbështetjen e programeve të vullnetarizmit, bazuar në vlerësimin e objektivave të politikave publike dhe të dhënave të grumbulluara mbi vullnetarizmin në vend.
6. Procedurat, kriteret dhe rregullat për përzgjedhjen dhe financimin e ofruesve të vullnetarizmit sipas përcaktimeve të këtij neni, miratohen nga Këshilli i Ministrave

Neni 40

**Platforma elektronike e vullnetarizmit**

1. Platforma elektronike e vullnetarizmit ngrihet si një hapësirë e dedikuar interaktive në portalin zyrtar të punësimit dhe aftësive, me qëllim promovimin e vullnetarizmit dhe mundësive për vullnetarizëm, duke realizuar, ndër të tjera, ndërlidhjen mes ofrueseve të vullnetarizmit dhe vullnetarëve. Platforma elektronike e vullnetarizmit administrohet dhe mirëmbahet nga Agjencia Kombëtare e Punësimit dhe Aftësive, në përputhje me legjislacionin në fuqi.

KREU V

REGJISTRIMI DHE MONITORIMI I VULLNETARIZMIT

Neni 41

**Regjistri i Vullnetarizmit**

1. Ofruesi i vullnetarizmit ka detyrimin të mbajë dhe plotësojë regjistrin e vullnetarizmit, që përmban të dhënat për vullnetarizmin afatgjatë dhe vullnetarizmin afatshkurtër.
2. Regjistri plotësohet nga dita e parë, deri në ditën e përfundimit të programit të vullnetarizmit.
3. Përmbajtja dhe mënyra e plotësimit të regjistrit caktohet nga Ministri.

Neni 42

**Regjistri Elektronik për Vullnetarizmin**

1. Regjistri Elektronik për Vullnetarizmin ngrihet dhe integrohet në bazën e të dhënave të sistemit të shërbimeve të punësimi, me qëllim grumbullimin e informacionit të përditësuar mbi vullnetarizmin në vend dhe për ofrimin e shërbimeve publike për vullnetarët, ofruesit e vullnetarizmit dhe subjektet e tjera, sipas këtij ligji dhe kuadrit ligjor në fuqi.
2. Agjencia Kombëtare e Punësimit dhe Aftësive grumbullon dhe administron të dhënat për vullnetarizmin, në përputhje me legjislacionin në fuqi për bazat e të dhënave shtetërore.
3. Ofruesi i vullnetarizmit ka detyrim të raportojë vullnetarizmin e kryer, përmes ngarkimit në bazën e të dhënave të shërbimeve të punësimit, të të dhënave të regjistrit, sipas përcaktimeve të nenit 41, të këtij ligji. Rregullat, afatet dhe formularët e raportimit, miratohen nga Ministri.

Neni 43

**Libreza e Vullnetarit**

1. Libreza e vullnetarit është dokumenti me vulë elektronike, që lëshohet nga Agjencia Kombëtare për Punësimin dhe Aftësitë dhe përmban të dhënat për vullnetarizmin e kryer nga vullnetari.
2. Libreza e vullnetarit lëshohet me numër unik, të papërsëritshëm për çdo vullnetar me shtetësi shqiptar, vullnetar të huaj ose person pa shtetësi që kryen vullnetarizëm në

Republikën e Shqipërisë.

1. Libreza e vullnetarit plotësohet për vullnetarin:
2. që merr pjesë në vullnetarizëm afatgjatë;
3. që merr pjesë në vullnetarizëm afatshkurtër, me kohëzgjatje të paktën 20 orë në javë dhe zbatim të rregullt, për të paktën një muaj dhe përcaktohet në kontratën e lidhur për vullnetarizmin.
4. Libreza e vullnetarit lëshohet nga Agjencia Kombëtare për Punësimin dhe Aftësitë, pas raportimit të parë të ofruesit të vullnetarizmit dhe përditësohet në bazë të të dhënave, që raportohen në mënyrë periodike, në bazën e të dhënave për vullnetarizmin.
5. Agjencia Kombëtare për Punësimin dhe Aftësitë, me kërkesë të vullnetarit dhe pas vlerësimit të dokumentacionit provues, bën plotësimin e bazës së të dhënave për vullnetarizmin, me të dhënat e vullnetarizmit të kryer jashtë Shqipërisë, për efekt të përditësimit të librezës së vullnetarit.
6. Libreza e vullnetarit shërben për vërtetimin e përvojës vullnetare, ku koha e shpenzuar në vullnetarizëm përllogaritet dhe njihet si përvojë pune, vetëm për efekt të procedurave të rekrutimit të punëmarrësve, nga çdo punëdhënës në Republikën e Shqipërisë.
7. Forma dhe përmbajtja e librezës së vullnetarit miratohet me urdhër të ministrit.

Neni 44

**Informacioni mbi vullnetarizmin**

1. Agjencia Kombëtare për Punësimin dhe Aftësitë përpunon dhe analizon informacion mbi vullnetarizmin, bazuar në të dhënat periodike të raportuara nga ofruesit e vullnetarizmit, në bazën e të dhënave për vullnetarizmit dhe nëpërmjet kryerjes së hulumtimeve periodikë dhe studimeve specifike për matjen e kontributit vullnetar në zhvillimin dhe mirëqenien e shoqërisë;
2. Agjencia Kombëtare për Punësimin dhe Aftësitë vlerëson, administron dhe shpërndan informacionin e mbledhur, në koordinim me institucionin përgjegjës për statistikat zyrtare, në mënyrë që të ketë një sistem të harmonizuar të mbledhjes së të dhënave dhe analizave. Ministria i siguron institucionit përgjegjës për statistikat zyrtare, statistikat e mbledhura për vullnetarizmin i organizuar.
3. Çdo institucion i administratës publike ka detyrimin e dhënies së informacionit, të kërkuar nga Agjencia Kombëtare për Punësimin dhe Aftësitë, për qëllimet e zbatimit të këtij ligji, në përputhje me rregullat dhe afatet e parashikuara nga legjislacioni në fuqi, si dhe ka të drejtën që të kërkojë e të marrë informacion prej saj.
4. Ruajtja dhe përpunimi i informacionit, që shkëmbehet sipas parashikimeve të pikës 3 të këtij neni, bëhet në përputhje me legjislacionin në fuqi për mbrojtjen e të dhënave personale.

Neni 45

**Inspektimi**

1. Inspektorati që mbulon çështjet e punës siguron kontrollin për zbatimin e detyrimeve parashikuara në këtë ligj, aktet nën ligjore të tij dhe kontratat e vullnetarizmit.
2. Nëse gjatë një procedure inspektimi konstatohen shkelje të kërkesave ligjore, do të zbatohen sanksionet e parashikuara në ligjin për inspektimin e punës.
3. Nëse ofruesi i vullnetarizmit nuk merr masa për zbatimin në mënyrë të plotë të kërkesave ligjore , brenda afatit të përcaktuar në aktin e inspektimit, ndaj tij aplikohen gjobat, sipas rasteve të parashikuara në nenin 46, të këtij ligji.
4. Inspektorati i punës, kur konstaton shkelje të dispozitave të këtij ligji për shfrytëzimin e vullnetarëve për çështje fitimi, njofton administratën tatimore për të kryer kontrollin dhe vlerësuar masën e përftimit të paligjshëm, sipas procedurave dhe afateve të parashikuara në legjislacionin për inspektimit.

Neni 46

**Kundërvajtjet administrative**

1. Shkelja e dispozitave të parashikuara në pikën 3 dhe 4 e nenit 20, pika 2 dhe 3 të nenit 25, pikën 2, të nenit 23, pikën 3, të nenit 24, pikën 1, të nenit 29, pikën 1 të nenit 33 dhe pikën 4 të nenit 40, nga ofruesit e vullnetarizmit, përbën kundërvajtje administrative dhe dënohet me gjobë nga 20 000 (njëzetë mijë) - 40 000 (pesëdhjetë mijë) lekë;
2. Shkelja e dispozitave të parashikuara në nenin 11, dhe nenin 18, nga ofruesi i vullnetarizmit, kur nuk përbën vepër penale, përbën kundërvajtje administrative dhe dënohet me gjobë nga 30 000 (njëzetë mijë) - 50 000 (pesëdhjetë mijë) lekë dhe sipas rastit, me konfiskimin e fitimit; .

KREU V

DISPOZITA KALIMTARE DHE

TË FUNDIT

Neni 47

**Aktet nënligjore**

1. Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktet nënligjore në zbatim të pikës 2 të nenin 35, pikës 2 të nenit 38 dhe pikës 3 të nenit 39.

2. Ngarkohet ministri përgjegjës për çështjet e punësimit, që, brenda 6 muajve nga hyrja në fuqi e këtij ligji, të nxjerrë aktet nënligjore në zbatim të pikës 4 të nenit 23, të pikës 4 të nenit 33, të pikës 6 të nenit 36, dhe të pikës 3 të nenit 41.

Neni 48

**Shfuqizime**

Me hyrjen në fuqi të këtij ligji, ligji nr. 45/2016 “Për vullnetarizmit” shfuqizohet.

Neni 49

**Dispozitë kalimtare**

Aktet nënligjore të miratuara në zbatim të ligji nr. 45/2016 “Për vullnetarizmit”, mbeten në fuqi dhe do të zbatohen deri në miratimin e akteve nënligjore në zbatim të këtij ligji.

Neni50

**Hyrja në fuqi**

Ky ligj hyn në fuqi 15 dite pas botimit në Fletoren Zyrtare.

**K R Y E T A R I**

**ELISA SPIROPALI**